
GUVERNUL REPUBLICII MOLDOVA
HOTĂRÂRE nr. ____
din _____________2026
Chișinău

Pentru modificarea unor acte normative (ajustarea modului de constituire și administrare a fondurilor asigurării obligatorii de asistență medicală și revizuirea mecanismului de contractare a prestatorilor de servicii farmaceutice)

În temeiul art. 7 alin. (2), art. 71 alin. (2) și art.16 alin. (4) din Legea nr.1585/1998 cu privire la asigurarea obligatorie de asistență medicală (Monitorul Oficial al Republicii Moldova, 1998, nr. 38-39, art. 280), cu modificările ulterioare, Guvernul 

HOTĂRĂȘTE:

1. Regulamentul cu privire la modul de constituire și administrare a fondurilor asigurării obligatorii de asistență medicală, aprobat prin Hotărârea Guvernului nr. 594/2002 (Monitorul Oficial al Republicii Moldova, 2002, nr.66-68, art.691), cu modificările ulterioare, se modifică după cum urmează:
1.1. pe tot parcursul textului, cuvântul „Companie”, la orice formă gramaticală, se substituie cu acronimul „CNAM”;
1.2. punctul 6:
1.2.1. la alineatul al treilea, textul „(subvențiile)” se exclude;
1.2.2. după alineatul al șaselea se introduce un alineat cu următorul cuprins:
„mijloacele repartizate din impozitul unic perceput de la antreprenorii independenți conform legislației”;
1.2.3. la alineatul al șaptelea, textul „, amenzile” se exclude;
1.3. la punctul 9, alineatul al patrulea va avea următorul cuprins:
 „fondul măsurilor de profilaxie – până la 1%”;
1.4. la punctele 12 și 121, textul „(agenția teritorială (ramurală))” se exclude;
1.5. punctul 13 va avea următorul cuprins:
„13. Mijloacele financiare, acumulate în fondul de rezervă se utilizează pentru:
acoperirea cheltuielilor aferente serviciilor medicale prestate în baza hotărârii de Guvern sau a Comisiei naționale extraordinare de sănătate publică, în situațiile de urgență epidemiologică, focare, crize de sănătate publică sau urgențe medicale majore neprevăzute la nivel de populație/sistem;
acoperirea cheltuielilor aferente serviciilor medicale și farmaceutice care depășesc bugetul fondului de bază aprobat și contractat cu prestatorii de servicii medicale;
compensarea diferenței dintre veniturile aprobate la fondul de bază și mijloacele financiare acumulate în fondul de bază, în scopul acoperirii cheltuielilor aferente serviciilor medicale și farmaceutice prestate.”;
1.6. punctul 15 se completează cu un alineat cu următorul cuprins:
„finanțarea serviciilor de prevenire HIV și tuberculoză și reducere a riscurilor de îmbolnăvire în rândul unor grupuri de populație”;
1.7. la punctul 151 alineatul al treilea, cuvintele „de încălzire” se substituie cu cuvintele „în domeniul eficienței energetice și reducerii consumului de energie”;
1.8. punctul 152 va avea următorul cuprins: 
„152. Mijloacele financiare ale fondului de dezvoltare se alocă pentru realizarea proiectelor investiționale înaintate de prestatorii publici de servicii medicale, stabiliți expres prin legea anuală a fondurilor asigurării obligatorii de asistență medicală și/sau în baza rezultatelor concursului de proiecte. Criteriile și modalitatea de selectare și derulare a proiectelor investiționale, în bază de concurs, se stabilesc prin ordin al ministrului sănătății și directorului general al CNAM.”;
1.9. la punctul 16, textul „și agențiilor teritoriale (ramurale)” se exclude.
2. Hotărârea Guvernului nr. 106/2022 cu privire la prescrierea și eliberarea medicamentelor și dispozitivelor medicale compensate din fondurile asigurării obligatorii de asistență medicală (Monitorul Oficial al Republicii Moldova, 2022, nr. 61-67, art. 153), cu modificările ulterioare, se modifică după cum urmează:
2.1. la Anexa nr. 1 :
2.1.1 punctul 36 va avea următorul cuprins:
 „36. În cazul formelor farmaceutice solide per-orale, dacă cantitatea prescrisă diferă de numărul de unități din ambalajul primar, se admite, pentru fiecare ambalaj primar, o abatere de ±10 unități, diferența fiind eligibilă pentru compensare. Se eliberează cantitatea cea mai apropiată de cantitatea prescrisă, cu respectarea divizibilității ambalajului primar și a limitei de abatere stabilite.”;
[bookmark: _Hlk242363967]2.1.2. se completează cu punctele 38¹ și 38² cu următorul cuprins:
„38¹. Lunar, înainte de achitarea sumelor aferente prescripției electronice, CNAM invalidează, din oficiu, în Sistemul informațional „eRețeta”, prescripțiile aferente eliberărilor efectuate și raportate cu încălcarea prevederilor prezentului Regulament sau ale altor acte normative aplicabile, dacă neconformitățile pot fi constatate direct în sistem, fără verificarea suplimentară a altor documente.
38². CNAM notifică în scris Prestatorul cu privire la invalidarea prescripției electronice. Prescripția invalidată nu se achită din fondurile asigurării obligatorii de asistență medicală și nu constituie temei pentru aplicarea penalității aferente sumei compensate în baza acesteia.”;


2.2 Anexele nr.2 și nr. 3 vor avea următorul cuprins:
„Anexa nr. 2
la Hotărârea Guvernului nr. 106/2022 

CRITERII DE CONTRACTARE
[bookmark: _Hlk236753348]a prestatorilor de servicii farmaceutice privind eliberarea medicamentelor și/sau a dispozitivelor medicale compensate din fondurile asigurării obligatorii de asistență medicală

I. DISPOZIȚII GENERALE

1. Criteriile de contractare a prestatorilor de servicii farmaceutice privind eliberarea medicamentelor și/sau a dispozitivelor medicale compensate din fondurile asigurării obligatorii de asistență medicală (în continuare – Criterii de contractare) stabilesc condițiile și procedura de contractare de către Compania Națională de Asigurări în Medicină (în continuare - CNAM) a prestatorilor de servicii farmaceutice (în continuare – prestatori) în vederea eliberării medicamentelor și dispozitivelor medicale compensate din fondurile asigurării obligatorii de asistență medicală.

2. Aplicarea Criteriilor de contractare urmărește asigurarea accesului continuu, echitabil și nediscriminatoriu al persoanelor asigurate la medicamentele și dispozitivele medicale compensate, precum și contractarea prestatorilor care dispun de capacitatea necesară pentru executarea obligațiilor contractuale și utilizarea eficientă a mijloacelor financiare din fondurile asigurării obligatorii de asistență medicală.

3. Contractarea prestatorilor de servicii farmaceutice în cadrul sistemului asigurării obligatorii de asistență medicală se realizează în baza următoarelor principii:
3.1. legalității – aplicarea Criteriilor de contractare în conformitate cu prevederile legislației; 
3.2. egalității și nediscriminării – aplicarea uniformă și imparțială a Criteriilor de contractare tuturor prestatorilor care solicită contractarea; 
3.3. transparenței – stabilirea și aplicarea unor criterii, condiții și proceduri de contractare clare și accesibile;
3.4. proporționalității – aplicarea unor cerințe și măsuri adecvate și necesare scopului urmărit, fără impunerea unor sarcini administrative excesive sau nejustificate;
3.5. evitării dublării verificărilor administrative – evitarea repetării verificării condițiilor și cerințelor deja verificate și confirmate de autoritățile competente prin actele permisive și documentele oficiale emise în condițiile legii. 
3.6. eficienței administrative – desfășurarea procesului de contractare prin proceduri simple, digitale și orientate spre reducerea sarcinilor administrative atât pentru prestatori, cât și pentru CNAM.

II. CONDIȚIILE DE CONTRACTARE

4. Sunt eligibili pentru contractare în sistemul asigurării obligatorii de asistență medicală prestatorii, indiferent de forma de proprietate și forma juridică de organizare, care desfășoară activitate farmaceutică în condițiile legislației și întrunesc cumulativ condițiile prevăzute de Criteriile de contractare.
5. Pentru a fi contractat de către CNAM, prestatorul trebuie să întrunească cumulativ următoarele condiții:
5.1. să depună cererea de contractare și dosarul, în conformitate cu modelele și cerințele stabilite prin ordinul directorului general al CNAM; 
5.2. să prezinte lista unităților farmaceutice și filialelor prin care urmează să execute obligațiile contractuale;
5.3. să dețină o licență valabilă pentru desfășurarea activității farmaceutice, iar fiecare unitate farmaceutică și/sau filială inclusă în contract să întrunească condițiile legale de funcționare și să dețină certificatul privind conformitatea cu buna practică de farmacie (GPP), cu aplicarea, după caz, a dispozițiilor tranzitorii stabilite de legislație;
5.4. să dispună de capacitatea tehnică necesară pentru executarea obligațiilor contractuale, inclusiv de posibilitatea de conectare și utilizare a sistemelor informaționale utilizate de CNAM pentru prescrierea, eliberarea, evidența și decontarea medicamentelor și dispozitivelor medicale compensate;
5.5. să asigure utilizarea de către personalul implicat în executarea obligațiilor contractuale a mijloacelor de autentificare și semnare electronică necesare, în condițiile legislației;
5.6. să desemneze o persoană responsabilă de administrarea utilizatorilor Sistemului informațional „eRețeta pentru medicamente și dispozitive medicale compensate”;
5.7.  să declare veridicitatea și exactitatea datelor și documentelor prezentate în cadrul procedurii de contractare.

III. PROCEDURA DE CONTRACTARE

6. Contractarea prestatorilor cuprinde următoarele etape:
6.1.   depunerea, în format electronic, a cererii de contractare și a documentelor necesare, semnate cu semnătură electronică calificată, conform formularelor aprobate prin ordin al directorului general al CNAM;
6.2.   verificarea completitudinii dosarului și a îndeplinirii condițiilor de contractare;
6.3. remedierea, după caz, a neconformităților constatate;
6.4.   admiterea sau respingerea cererii de contractare în condițiile stabilite de prezentele Criterii de contractare;
6.5.    încheierea contractului între CNAM și prestatorul care întrunește condițiile de contractare;
6.6.   publicarea listei unităților farmaceutice contractate.
7.   În cadrul examinării cererii, CNAM verifică îndeplinirea condițiilor de contractare, inclusiv prin utilizarea registrelor publice și a sistemelor informaționale interoperabile la care are acces. Documentele sau informațiile care pot fi obținute din aceste registre nu se solicită prestatorului, cu excepția cazurilor în care verificarea din oficiu nu este posibilă sau informațiile disponibile sunt incomplete ori neactualizate.
8. În cazul în care dosarul este incomplet sau conține neconformități remediabile, CNAM notifică prestatorul prin mijloace electronice, acordând un termen de 5 zile lucrătoare pentru remediere. Pe durata acestui termen, curgerea termenului de examinare a dosarului se suspendă.
9. Cererea de contractare se respinge motivat în cazul în care:
9.1.  prestatorul nu remediază neconformitățile în termenul prevăzut la pct.8;
9.2.  prestatorul nu întrunește una sau mai multe dintre condițiile de contractare prevăzute la pct.5;
9.3.  sunt prezentate date sau documente false ori inexacte, dacă acestea au fost determinante pentru soluționarea cererii;
9.4.  există alte temeiuri care, potrivit legislației, împiedică încheierea contractului.
10. CNAM finalizează procedura de examinare a dosarului în termen de cel mult 10 zile lucrătoare de la data înregistrării dosarului complet fără a include perioada de suspendare prevăzută la pct. 8 și informează prestatorul despre admiterea cererii și inițierea procedurii de încheiere a contractului sau despre respingerea motivată a acesteia.
11. Contractul privind eliberarea medicamentelor și/sau dispozitivelor medicale compensate se încheie pentru o perioadă de 3 ani, în condițiile legislației.
12. Pe întreaga perioadă de valabilitate a contractului, prestatorul este obligat să mențină condițiile care au stat la baza contractării și să notifice CNAM, în termen de 5 zile lucrătoare de la data survenirii modificării, orice modificare a datelor, condițiilor sau circumstanțelor care au stat la baza contractării și care poate afecta executarea contractului.
13. Lista unităților farmaceutice și a filialelor prin care prestatorul execută Contractul poate fi modificată cu acordul CNAM. 
14. Includerea unei unități farmaceutice sau a unei filiale noi se efectuează după verificarea de către CNAM a îndeplinirii condițiilor de contractare și a valabilității actelor necesare desfășurării activității farmaceutice, iar modificările aprobate se operează în anexa la contract și în sistemele informaționale ale CNAM.
15. Unitatea farmaceutică sau filiala nou-inclusă poate elibera medicamente și/sau dispozitive medicale compensate numai după efectuarea modificărilor corespunzătoare în anexa la contract.
16. În cazul suspendării activității farmaceutice, suspendării licenței sau survenirii altor circumstanțe care, potrivit legislației, împiedică desfășurarea activității farmaceutice, executarea contractului în partea aferentă unității farmaceutice respective se suspendă până la încetarea situației care a determinat suspendarea.
17. Cu cel puțin 30 de zile calendaristice înainte de expirarea termenului contractului, prestatorul depune la CNAM cererea și dosarul de contractare pentru încheierea unui nou contract, care se examinează de către CNAM în conformitate cu Criteriile de contractare.
18. CNAM publică și actualizează pe site-ul său web oficial lista unităților farmaceutice contractate pentru eliberarea medicamentelor și/sau dispozitivelor medicale compensate, care include următoarele informații: denumirea prestatorului, și, după caz, marca comercială sub care aceasta activează, numărul contractului și adresa unității farmaceutice.
19.  Respingerea cererii de contractare nu împiedică depunerea unei noi cereri după înlăturarea motivelor care au determinat respingerea, în condițiile prezentelor Criterii de contractare.
20. Actele și notificările CNAM, emise în cadrul procedurii de contractare, se comunică prestatorului prin mijloace electronice, în condițiile legislației, data comunicării constituind data de la care curg termenele procedurale.

Anexa nr. 3
la Hotărârea Guvernului nr. 106/2022

CONTRACT-TIP

privind eliberarea medicamentelor și/sau dispozitivelor medicale compensate din fondurile asigurării obligatorii de asistență medicală

Nr.___________________                      „      ” ______________ 20

Compania Națională de Asigurări în Medicină (în continuare – CNAM), reprezentată de directorul general ________________________________, care acționează în baza Regulamentului, și Prestatorul de servicii farmaceutice ________________________________, IDNO ____________________, cu sediul în ________________________________, (în continuare - Prestator), reprezentat de ________________________________, care acționează în baza ________________________________, denumite în continuare împreună – Părți, au încheiat prezentul Contract, convenind asupra următoarelor:

1. Obiectul Contractului
1.1. Prezentul Contract stabilește raporturile juridice dintre CNAM și Prestator în procesul eliberării pentru persoanele eligibile a medicamentelor și/sau dispozitivelor medicale compensate din fondurile asigurării obligatorii de asistență medicală (în continuare - medicamente și/sau dispozitive medicale compensate).
[bookmark: _Hlk242196640]1.2. În executarea prezentului Contract, Părțile aplică prevederile Regulamentului privind prescrierea și eliberarea medicamentelor și dispozitivelor medicale compensate din fondurile asigurării obligatorii de asistență medicală (în continuare - Regulament), Criteriilor de contractare a prestatorilor de servicii farmaceutice privind eliberarea medicamentelor și/sau a dispozitivelor medicale compensate din fondurile asigurării obligatorii de asistență medicală (în continuare - Criterii de contractare) și ale altor acte normative.
1.3. Prestatorul execută obligațiile asumate prin prezentul Contract prin intermediul unităților farmaceutice și filialelor incluse în Lista unităților farmaceutice, anexă la prezentul Contract și parte integrantă a acestuia.

2. Drepturile și obligațiile Părților
2.1. Prestatorul are dreptul:
2.1.1. să încaseze de la CNAM, în condițiile prezentului Contract și ale actelor normative aplicabile, sumele aferente medicamentelor și/sau dispozitivelor medicale compensate eliberate, în baza facturii fiscale electronice prezentate;
2.1.2. să fie informat cu privire la lista denumirilor comerciale de medicamente compensate, lista denumirilor de modele ale dispozitivelor medicale compensate, lista furnizorilor contractați de CNAM, precum și cu privire la prețurile maxime cu amănuntul negociate pentru medicamentele și dispozitivele medicale compensate;
2.1.3. să-și organizeze activitatea în vederea eficientizării procesului de eliberare a medicamentelor și/sau dispozitivelor medicale compensate, cu respectarea cadrului normativ;
2.1.4. să utilizeze mijloacele de acces la Sistemul informațional „eRețeta pentru medicamente și dispozitive medicale compensate” (în continuare - SI „eRețeta”) puse la dispoziție de CNAM, precum și, după caz, să interconecteze cu acesta softul intern al farmaciei, în condițiile tehnice stabilite de CNAM;
2.1.5. să încaseze de la beneficiarii medicamentelor și/sau dispozitivelor medicale parțial compensate contribuția personală, în condițiile actelor normative aplicabile;
2.1.6. să prezinte CNAM propuneri privind îmbunătățirea mecanismului de eliberare a medicamentelor și/sau dispozitivelor medicale compensate și a funcționării SI „eRețeta”;
2.1.7. să beneficieze de instruire și suport metodologic privind aplicarea mecanismului de compensare și privind utilizarea SI „eRețeta”;
2.1.8. să solicite suport tehnic și, după caz, corectarea erorilor tehnice constatate în funcționarea SI „eRețeta”, prin notificare electronică transmisă la adresa de e-mail stabilită pentru suportul sistemului.
2.2. Prestatorul este obligat:
2.2.1. să elibereze, prin intermediul SI „eRețeta”, medicamente și/sau dispozitive medicale compensate incluse în lista pozitivă a medicamentelor și/sau dispozitivelor medicale compensate din fondurile asigurării obligatorii de asistență medicală, în conformitate cu prescripția generată în sistem;
2.2.2. în cazul denumirilor comerciale negociate, să nu elibereze medicamente și/sau dispozitive medicale parțial compensate la prețuri cu amănuntul care depășesc prețul maxim cu amănuntul negociat și contractat de CNAM;
2.2.3. să utilizeze SI „eRețeta” pentru identificarea corectă a persoanei eligibile și verificarea condițiilor necesare pentru eliberarea medicamentelor și/sau dispozitivelor medicale compensate, în condițiile actelor normative;
2.2.4. să asigure respectarea prevederilor actelor normative privind eliberarea medicamentelor și/sau dispozitivelor medicale compensate în cadrul sistemului asigurării obligatorii de asistență medicală;
2.2.5. să asigure, la exercitarea drepturilor și executarea obligațiilor contractuale, protecția datelor cu caracter personal, în conformitate cu prevederile actelor normative;
2.2.6. să informeze pacientul, la recepționarea rețetei, despre disponibilitatea în unitatea farmaceutică a denumirilor comerciale de medicamente și/sau a modelelor de dispozitive medicale compensate din aceeași denumire comună internațională sau aceeași categorie prescrisă, despre prețurile cu amănuntul ale acestora, precum și, după caz, despre produsele care se încadrează integral în suma fixă compensată;
2.2.7. să asigure aprovizionarea unităților farmaceutice și filialelor incluse în Contract cu medicamentele și dispozitivele medicale prevăzute în Lista medicamentelor și dispozitivelor medicale compensate și, în limitele disponibilității pe piață, să asigure disponibilitatea în stoc a produselor compensate;
2.2.8. să pună la dispoziția pacientului medicamentul și/sau dispozitivul medical prescris în termen de până la 72 de ore de la adresarea cu rețeta compensată, în cazul lipsei acestuia în stoc la momentul solicitării, inclusiv în unitățile farmaceutice din localitățile rurale;
2.2.9. să elibereze medicamente și/sau dispozitive medicale compensate numai persoanei eligibile, cu respectarea procedurii de identificare și verificare prin intermediul SI „eRețeta” și la prezentarea actului de identitate, în condițiile Regulamentului;
2.2.10. să informeze pacientul despre drepturile și obligațiile acestuia privind medicamentele și/sau dispozitivele medicale compensate, precum și despre modul de administrare și/sau utilizare a acestora;
2.2.11. să notifice CNAM, în termen de 5 zile lucrătoare de la data survenirii modificării, despre orice circumstanță care poate afecta executarea Contractului, inclusiv despre suspendarea, retragerea, anularea sau expirarea actelor necesare desfășurării activității farmaceutice, modificarea listei unităților farmaceutice și filialelor prin care execută Contractul, modificarea datelor de identificare sau de contact ale Prestatorului, inițierea procedurii de insolvabilitate, precum și modificarea persoanei responsabile de administrarea utilizatorilor SI  „eRețeta”;
2.2.12. să gestioneze lista utilizatorilor SI „eRețeta” din cadrul Prestatorului și să asigure actualizarea acesteia în termen de 3 zile de la data survenirii modificărilor;
2.2.13. să asigure utilizatorilor SI „eRețeta” din cadrul Prestatorului mijloacele necesare pentru crearea și utilizarea semnăturii electronice, în condițiile legislației aplicabile;
2.2.14. să asigure evidența cantitativ-valorică a medicamentelor și dispozitivelor medicale compensate și evidența acestora pe fiecare unitate farmaceutică și filială inclusă în Contract;
2.2.15. să asigure corectitudinea datelor introduse în SI „eRețeta” și veridicitatea informațiilor privind medicamentele și/sau dispozitivele medicale compensate eliberate;
 2.2.16. să verifice permanent respectarea condițiilor de eliberare a medicamentelor și/sau dispozitivelor medicale compensate de către unitățile farmaceutice și filialele prin care execută Contractul;
2.2.17. să aplice, după caz, adaos comercial pentru medicamentele și dispozitivele medicale compensate, în condițiile și în limitele prevăzute de cadrul normativ aplicabil, fără a depăși nivelurile maxime stabilite prin acesta;
2.2.18. să înregistreze toate tranzacțiile aferente eliberării medicamentelor și/sau dispozitivelor medicale în aparatul de casă și să prezinte pacientului bonul de casă pentru fiecare tranzacție efectuată;
2.2.19. să mențină pe întreaga perioadă de valabilitate a Contractului condițiile care au stat la baza contractării, revăzute în Criteriile de contractare; 
2.2.20. să prezinte informațiile/documentele și să creeze condițiile necesare, inclusiv prin asigurarea accesului la sediul și/sau în unitățile farmaceutice, în vederea evaluării și monitorizării din partea CNAM a modului de eliberare, evidență, achiziție, raportare și decontare a medicamentelor și dispozitivelor medicale compensate, precum și a gestionării mijloacelor financiare provenite din fondurile asigurării obligatorii de asistență medicală, în contextul relațiilor contractuale curente și precedente;
2.2.21. să informeze CNAM despre lipsa pe piață sau refuzul de livrare de către distribuitori a medicamentelor și dispozitivelor medicale incluse în lista pozitivă;
2.2.22. să furnizeze, la solicitarea CNAM, informații veridice privind medicamentele și/sau dispozitivele medicale compensate, necesare pentru executarea prezentului Contract și a actelor normative aplicabile.
2.3. CNAM are dreptul să solicite Prestatorului prezentarea datelor privind sortimentul, stocurile și prețurile de achiziție și cu amănuntul ale medicamentelor și dispozitivelor medicale compensate, în vederea analizei disponibilității economice și fizice a acestora pe piața farmaceutică.
2.4. CNAM este obligată:
2.4.1. să încheie contracte privind eliberarea medicamentelor și dispozitivelor medicale compensate numai cu prestatorii de servicii farmaceutice care întrunesc condițiile de contractare prevăzute de Hotărârea Guvernului nr. 106/2022;
2.4.2. să publice și să actualizeze pe site-ul său web oficial informațiile privind lista denumirilor comerciale de medicamente compensate, lista denumirilor de modele ale dispozitivelor medicale compensate, lista furnizorilor contractați și lista unităților farmaceutice contractate;
2.4.3. să implementeze, să dezvolte și să mențină în funcțiune SI „eRețeta”, asigurând securitatea, integritatea și confidențialitatea datelor și informațiilor medicale și a datelor cu caracter personal, în condițiile legislației;
2.4.4. să ofere Prestatorului acces la SI „eRețeta”, în condițiile stabilite de CNAM și de actele normative aplicabile;
2.4.5. să organizeze, după caz, ședințe comune cu Prestatorii în scopul examinării propunerilor privind perfecționarea mecanismului de eliberare a medicamentelor și dispozitivelor medicale compensate și a funcționării SI „eRețeta”;
2.4.6. să acorde Prestatorului suport metodologic privind aplicarea mecanismului de compensare și utilizarea SI „eRețeta”;
2.4.7. să asigure confidențialitatea informațiilor obținute de la Prestator, în condițiile legislației;
2.4.8. să verifice respectarea de către Prestator a obligațiilor contractuale, corectitudinea datelor raportate, a facturilor fiscale electronice și a documentelor aferente achiziției, eliberării și decontării medicamentelor și/sau dispozitivelor medicale compensate;
2.4.9. să invalideze, din oficiu, în SI „eRețeta”, prescripțiile aferente eliberărilor efectuate și raportate cu încălcarea prevederilor Regulamentului sau ale altor acte normative aplicabile, dacă neconformitățile sunt constatabile direct în sistem, fără verificarea suplimentară a altor documente, cu notificarea Prestatorului, și să nu achite sumele aferente acestora;
2.4.10. să rețină din contul transferurilor ulterioare către Prestator, suma primită nejustificat din fondurile asigurării obligatorii de asistență medicală și penalitatea în mărime de 10% din această sumă;
2.4.11. să achite factura fiscală electronică emisă de Prestator în termen de o lună de la data recepționării acesteia. În cazul în care factura fiscală electronică necesită verificare suplimentară ori este necesară evaluarea respectării de către Prestator a condițiilor contractuale sau a documentelor contabile, termenul de achitare poate fi prelungit, dar nu mai mult decât cu 15 zile calendaristice;
2.4.12.  în cazul nerespectării termenului de achitare prevăzut la subpct. 2.4.11, să achite o dobândă de întârziere în mărime de 0,01% din suma restantă pentru fiecare zi de întârziere, în condițiile legislației.

3. Termenul, modificarea, suspendarea și încetarea Contractului
3.1. Contractul se încheie pentru o perioadă de trei ani și produce efecte de la data indicată în partea introductivă a Contractului, cu condiția semnării acestuia de către ambele Părți.
3.2. La expirarea termenului Contractului, raporturile contractuale pot fi reînnoite prin încheierea unui nou contract, în conformitate cu prevederile Criteriilor de contractare.
3.3. Contractul poate fi modificat prin acordul scris al Părților, în condițiile legislației. Modificarea Listei unităților farmaceutice și filialelor prin care Prestatorul execută Contractul se efectuează în condițiile Criteriilor de contractare, prin actualizarea anexei la Contract și a datelor corespunzătoare în sistemele informaționale ale CNAM.
3.4. Contractul poate fi rezolvit la inițiativa unei Părți, prin notificarea scrisă a celeilalte Părți cu cel puțin 30 de zile calendaristice înainte de data la care se solicită rezoluțiunea, în cazul neexecutării sau executării necorespunzătoare a obligațiilor contractuale, în condițiile legislației.
3.5. În cazul reorganizării Prestatorului prin fuziune, Contractul poate continua cu succesorul în drepturi și obligații, cu condiția întrunirii de către acesta a condițiilor de contractare și a operării modificărilor corespunzătoare în Contract. În cazul în care succesorul nu întrunește condițiile de contractare, Contractul încetează în condițiile legislației.
3.6. Contractul încetează de drept la expirarea termenului pentru care a fost încheiat, dacă nu este reînnoit, precum și în cazul dizolvării sau lichidării uneia dintre Părți, al pierderii de către Prestator a dreptului de a desfășura activitate farmaceutică ori în alte cazuri prevăzute de legislație.
3.7. În cazul suspendării activității sau a dreptului de a desfășura activitate farmaceutică a Prestatorului, Contractul se suspendă pe perioada respectivă. În cazul suspendării activității unei unități farmaceutice, executarea Contractului se suspendă în partea aferentă unității respective, în condițiile legislației. Pe perioada suspendării, unitatea farmaceutică nu este în drept să elibereze medicamente și/sau dispozitive medicale compensate în cadrul prezentului Contract.
3.8. Încetarea, rezoluțiunea sau suspendarea Contractului nu exonerează Părțile de executarea obligațiilor născute anterior datei încetării, rezoluțiunii sau suspendării, inclusiv a obligațiilor privind raportarea, verificarea, decontarea și restituirea, după caz, a mijloacelor financiare.

4. Impediment care justifică neexecutarea obligațiilor contractuale
4.1. În cazul intervenirii unui impediment în afara controlului Părților, care justifică neexecutarea obligațiilor contractuale, care nu putea fi în mod rezonabil evitat sau depășit și ale cărui consecințe nu puteau fi în mod rezonabil evitate sau depășite, fiind imprevizibil la momentul încheierii Contractului, Partea care îl invocă este exonerată de răspundere în baza prezentului Contract, dacă a notificat cealaltă Parte despre intervenirea impedimentului și efectele acestuia asupra capacității sale de a-și executa obligațiile contractuale în termen de cinci zile lucrătoare de la data la care a cunoscut sau trebuia să cunoască aceste circumstanțe.
4.2. Neexecutarea obligațiilor contractuale este justificată numai pe durata existenței impedimentului.
4.3. În cazul în care Partea care invocă impedimentul nu notifică cealaltă Parte în termenul prevăzut la pct. 4.1, aceasta răspunde pentru prejudiciile cauzate ca urmare a neîndeplinirii obligației de notificare.
4.4. În cazul în care impedimentul se extinde pe o perioadă mai mare de șase luni, fiecare Parte poate solicita rezoluțiunea Contractului, în condițiile legislației.

5. Dispoziții finale
5.1. Se consideră primire nejustificată a mijloacelor financiare din fondurile asigurării obligatorii de asistență medicală situația în care Prestatorul, prin încălcarea prevederilor prezentului Contract sau ale Regulamentului, eliberează medicamente și/sau dispozitive medicale compensate, le include în factura fiscală electronică prezentată CNAM și primește plata aferentă acestora.
5.2. În cazul în care Prestatorul constată în mod independent că a primit nejustificat mijloace financiare din fondurile asigurării obligatorii de asistență medicală și le restituie înainte de inițierea evaluării de către CNAM, penalitatea nu se aplică.
5.3. Refuzul Prestatorului de a pune la dispoziția CNAM actele de evidență a medicamentelor și dispozitivelor medicale și documentele în baza cărora acestea au fost decontate din fondurile asigurării obligatorii de asistență medicală constituie temei pentru sistarea temporară a plăților către Prestator până la prezentarea documentelor solicitate și finalizarea evaluării de către CNAM, în condițiile legislației.
5.4. Litigiile apărute în legătură cu încheierea, executarea, modificarea, suspendarea, rezoluțiunea sau încetarea Contractului ori în legătură cu alte pretenții care decurg din acesta se soluționează, în prealabil, pe cale amiabilă. Litigiile nesoluționate pe cale amiabilă se soluționează de instanțele judecătorești competente, în condițiile legislației.
5.5. Contractul se încheie în formă electronică, fiind semnat de Părți cu semnătură electronică calificată sau pe suport de hârtie. În cazul încheierii Contractului pe suport de hârtie, acesta se întocmește în două exemplare, câte unul pentru fiecare Parte, ambele având aceeași putere juridică.
5.6. Comunicările și notificările dintre Părți privind executarea prezentului Contract se efectuează prin mijloace electronice, în condițiile legislației, cu excepția cazurilor în care prezentul Contract sau legislația impune o altă formă.

6. Adresele juridice și datele de identificare ale Părților:

	CNAM 
	Prestatorul

	
	Denumirea/ marca comercială sub care activează: 

	IDNO: 
	IDNO: 

	Sediul: 
	Sediul: 

	IBAN: 
	IBAN: 

	Web/e-mail: 
	Telefon/e-mail: 

	Director general: 

	Reprezentant:

	Semnătura: 
	Semnătura: ”




3. La punctul 2 din Hotărârea Guvernului nr. 815/2025 privind organizarea și funcționarea Companiei Naționale de Asigurări în Medicină (Monitorul Oficial al republicii Moldova, 2025, nr. 646-650, art. 827), cifrele „280” se substituie cu cifrele „259”.
4. Prezenta hotărâre intră în vigoare la data de 1 ianuarie 2027.

